Μελάνια Τραμπ

Η Μελάνια Τραμπ το γένος Κνάους (, , 26 Απριλίου 1970), είναι Σλοβένα και Αμερικανίδα πρώην μοντέλο. Είναι η σύζυγος του Ντόναλντ Τραμπ, η οποία διετέλεσε Πρώτη κυρία των Ηνωμένων Πολιτειών, από το 2017 έως το 2021, και ξανά από το 2025 μέχρι και σήμερα.

Τα πρώτα χρόνια
Γεννήθηκε στην Γιουγκοσλαβία, στην πόλη Νόβο Μέστο της Σοσιαλιστικής Δημοκρατίας της Σλοβενίας. Γονείς της ήταν η Αμαλία (1945-2024) και ο Βίκτωρ Κνάους (1944-), ο οποίος ήταν έμπορος ανταλλακτικών αυτοκινήτων και καταγόταν από το Ράντετσε. Η μητέρα της καταγόταν από την περιοχή του Judendorf-Strassengel της Αυστρίας και εργαζόταν ως μοδίστρα σε μια τοπική βιοτεχνία ρούχων. Η Κνάους (τότε) μεγάλωσε στη Σέβνιτσα και έχει άλλα δύο αδέρφια. Τον μεγαλύτερο αδερφό της δεν τον συνάντησε ποτέ καθώς ο πατέρας της ήταν κατά το παρελθόν διαζευγμένος. Η οικογένεια του πατέρα της ήταν καθολικοί, αλλά αυτός δεν τη βάφτισε θέλοντας να τη στρέψει στον αθεϊσμό. Η Κνάους όμως παντρεύτηκε το 2005 σε καθολική εκκλησία και αποδέχτηκε τη Θεία ευχαριστία με τον σύζυγό της, Ντόναλντ. Τα φοιτητικά της χρόνια τα έζησε στη Λουμπλιάνα, όπου παρακολούθησε Σχολή Δεύτερης Ευκαιρίας στον τομέα της φωτογραφίας και του σχεδίου και συνέχισε στο πανεπιστήμιο της πόλης για έναν χρόνο, όπου άφησε τις σπουδές της.

Η Τραμπ μιλάει έξι γλώσσες: σερβοκροατικά, αγγλικά, γαλλικά, ιταλικά, γερμανικά και τη μητρική της γλώσσα, τα σλοβένικα.

Επαγγελματική καριέρα και μετανάστευση στις ΗΠΑ
Η Μελάνια Τραμπ εργάστηκε στο παρελθόν ως μοντέλο από την ηλικία των 5 ετών, έχοντας κάνει την πρώτη της εμφάνιση σε διαφημίσεις στην ηλικία των 16. Στην ηλικία των 18 ήρθε σε επικοινωνία με πρακτορείο μοντέλων στο Μιλάνο. Το 1992 ήταν υποψήφια στον διαγωνισμό που έγινε στη χώρα της, μέσω του Jana Magazine ως Η Εμφάνιση της Χρονιάς όπου τερμάτισε στην πρώτη τριάδα. Συνέχισε την καριέρα της σε οίκους μόδας στο Παρίσι και το Μιλάνο, μέχρι την αναχώρησή της το 1996 για να μεταναστεύσει στη Νέα Υόρκη για λογαριασμό του επιχειρηματία, Πάολο Ζαμπόλι. Το 1997 επέστρεψε πίσω στην πατρίδα της για κρατικούς λόγους.

Τον Νοέμβριο του 2016, το ειδησεογραφικό πρακτορείο Associated Press, αποκάλυψε πως η Τραμπ είχε δεχτεί να εργαστεί για 10 επαγγελματικές της δουλειές, πριν όμως δοθεί η άδεια εργασίας της. Παρόλα αυτά, ο δικηγόρος της ισχυρίστηκε πως δεν έχει γίνει επαλήθευση των απαιτούμενων αρχείων, συμπεριλαμβανομένων και του προσωπικού της διαβατηρίου.

Κατά τη διαμονή της στις Ηνωμένες Πολιτείες είχε κάνει πολλές εμφανίσεις σε περιοδικά μόδας καθώς και στην Ευρώπη, πέρα από τη χώρα της (Ηνωμένο Βασίλειο, Βουλγαρία). Έχοντας κάνει μια πολύ καλή καριέρα, κατάφερε να αποκτήσει την Πράσινη κάρτα που της επέτρεπε την παραμονή της στις ΗΠΑ από το 2001 και τα δικαιώματα του πολίτη από το 2006.

Ο γάμος με τον Ντόναλντ Τραμπ
Η πρώτη επαφή μεταξύ τους έγινε σε μια εβδομαδιαία γιορτή μόδας στη Νέα Υόρκη το 1998. Ο Τραμπ είχε αποστασιοποιηθεί από την τότε σύζυγό του Μάρλα Μαπλς και είχε κανονίσει εκείνη τη βραδιά να βγει με τη Σελίνα Μίλντερφαρτ. Ο Τραμπ πρότεινε στη Μελάνια να του δώσει τον αριθμό τηλεφώνου της, και αυτή αρχικά αρνήθηκε. Αυτό όμως άλλαξε και τελικά δέχτηκε απομακρύνοντας τη μεταξύ τους σχέση για ένα διάστημα. Από το 1999 όμως η σχέση τους έγινε εμφανής σε μια συνέντευξη στο «The Howard Stern Show». Το ζευγάρι απέκτησε δημοφιλία από την έναρξη της εκπομπής «The Apprentice», που ξεκίνησε το 2004.

Ο Ντόναλντ και η Μελάνια παντρεύτηκαν το 2005 στην περιοχή Παλμ Μπιτς, στη Φλόριδα. Στις 20 Μαρτίου 2006, γεννήθηκε ο γιος τους Μπάρον Γουίλιαμ Τραμπ, με το πρώτο όνομα να δίνεται από τον Ντόναλντ και το δεύτερο από τη σύζυγο του. Η οικογένεια Τραμπ έμενε εξαρχής στον πύργο Τραμπ, αλλά λόγω της εκλογής του, ο Τραμπ μετακινήθηκε στον Λευκό Οίκο και η σύζυγος του παρέμεινε στο κτήριο μαζί με τον γιο της έως ότου ολοκληρώσει τις σχολικές του υποχρεώσεις.

Ο ρόλος της κατά την εκλογική εκστρατεία του Τραμπ
Τον Νοέμβριο του 2015, η Τραμπ ερωτήθηκε σχετικά για την εκλογική εκστρατεία του συζύγου της, και αυτή απάντησε λέγοντας «Τον υποστηρίζω επειδή ό,τι και να κάνει, θα το κάνει για την Αμερική. Αγαπάει τον Αμερικάνικο λαό και θέλει να τον βοηθήσει». Στις 18 Ιουλίου του 2016, έδωσε την πρώτη της ομιλία, στην οποία, όμως, υπήρχε μια παράγραφος που ήταν αρκετά όμοια με μία από τις ομιλίες της Μισέλ Ομπάμα. Όταν ερωτήθηκε σχετικά, εκείνη απάντησε πως η ομιλία της γράφτηκε με λίγη βοήθεια. Αυτός που έγραψε την ομιλία ήταν ο Μέρεντιθ Μακίβερ, ο οποίος δουλεύει για τον Ντόναλντ Τραμπ και απολογήθηκε στη Μελάνια Τραμπ, για το «πολύπλοκο» μήνυμα που της έδωσε.

 Πρώτη Κυρία των ΗΠΑ (2017-2021, 2025-σήμερα) 
Η θέση της «Πρώτης Κυρίας» είναι από μια από τις σημαντικότερες θέσεις που αναλαμβάνουν γυναίκες στην ιστορία της Αμερικής, η οποία έχει αναληφθεί στο παρελθόν από τη Μισέλ Ομπάμα και την Ελέανορ Ρούσβελτ. Το 1999, και όταν ερωτήθηκε σχετικά από την εφημερίδα New York Times, η Μελάνια Τραμπ είπε ότι αν ο σύζυγός της εκλεγεί, η παρουσία της ως πρώτη κυρία θα είναι παραδοσιακή. Επίσης, θα βοηθούσε σε όποιες δυσκολίες αντιμετωπίζει το γυναικείο φύλο, αλλά και τα ανήλικα παιδιά στη χώρα, ενώ παράλληλα θα καταπολεμούσε τον ηλεκτρονικό εκφοβισμό.

Παρέμεινε στον ρόλο της Πρώτης Κυρίας των Ηνωμένων Πολιτειών, έως την ορκωμοσία του νέου Προέδρου των ΗΠΑ, Τζο Μπάιντεν, στις 20 Ιανουαρίου 2021. Επανήλθε ως Πρώτη Κυρία στις 20 Ιανουαρίου 2025. 

Είναι η πρώτη σύζυγος Προέδρου που δεν ήταν Αμερικανή εκ γενετής, η πρώτη σύζυγος Προέδρου που τα Αγγλικά δεν είναι η μητρική γλώσσα της, η δεύτερη Πρώτη Κυρία που γεννήθηκε εκτός ΗΠΑ, μετά τη Λουίζα Άνταμς το 1825, η δεύτερη Ρωμαιοκαθολική Πρώτη Κυρία, μετά τη Ζακλίν Κένεντι, και η δεύτερη Πρώτη Κυρία που κατείχε τη θέση μη συνεχόμενα, μετά τη Φράνσις Κλίβελαντ.

Παραπομπές

Μελανια
Κατηγορία:Πρώτες Κυρίες των Ηνωμένων Πολιτειών Αμερικής
Κατηγορία:Αμερικανίδες μοντέλα
Κατηγορία:Πολιτογραφημένοι πολίτες των Ηνωμένων Πολιτειών